Diari Oficial de la Generalitat Valenciana


Sumari del DOGV 7212, del 12-02-2014 (2014/1194)

RESOLUCIÓ de 6 de febrer de 2014, del conseller de Sanitat, sobre delegació de competències en matèria de personal en l'àmbit de les institucions sanitàries.
-------------------------------------------------------------------------------------------------------------------------------------------------------------

### Dades del document

Número de DOGV
:   7212

Data del DOGV
:   12-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1194


Data del document
:   06-02-2014

Organisme emissor
:   Conselleria de Sanitat

Tipus de document
:   Resolució

Correcció d'errades

Anàlisi jurídica

 Descriptors 

:   * Agència Valenciana de Salut
    * competència administrativa
    * professió sanitària
    * delegació de poders
    * administració del personal

RESOLUCIÓ de 6 de febrer de 2014, del conseller de Sanitat, sobre delegació de competències en matèria de personal en l'àmbit de les institucions sanitàries.  
 [2014/1194]  
  
L'article 101 de la Llei 5/2013, de 13 de desembre, de Mesures Fiscals, Gestió Administrativa i Financera i d'Organització de la Generalitat per a l'exercici 2014 extingix l'organisme autònom Agència Valenciana de Salut.   
L'article 18 del Decret 4/2014, de 3 de gener, del Consell, pel qual s'aprova el Reglament Orgànic i Funcional de la Conselleria de Sanitat atribuïx al director general de Recursos Humans de la Sanitat la direcció del personal sanitari, en virtut del que disposa l'article 69.3 de la Llei 5/1983, de 30 de desembre, del Consell.  
Així doncs, les competències que els estatuts reguladors de l'Agència atribuïen en matèria de personal al director gerent, i per això al secretari autonòmic de l'Agència Valenciana de Salut, corresponen ara al director general de Recursos Humans de la Sanitat.  
S'ha de modificar la Resolució de delegació de 19 de febrer de 2009, del director gerent de l'Agència Valenciana de Salut, per a adaptar-la a les noves competències del director general de Recursos Humans de la Sanitat.   
En virtut d'això, i de conformitat amb el que disposa l'article 63 de la Llei 5/1983, de 30 de desembre, del Consell, i els articles 13 i 14 de la Llei 30/1992, de Règim Jurídic de les Administracions Públiques i del Procediment Administratiu Comú, resolc publicar la delegació de competències que s'exposa en els apartats següents:  
  
  
Primer. El director general de Recursos Humans de la Sanitat  
Respecte a tot el personal d'institucions sanitàries, exercirà per delegació del conseller de Sanitat les competències següents:  
a) El nomenament de funcionaris de carrera i l'autorització, si és el cas, de nomenaments de personal funcionari interí.   
b) La imposició de sanció disciplinària per falta greu o molt greu; així mateix, les resolucions sobre l'execució de les sancions disciplinàries.  
c) Els actes administratius relatius al personal amb plaça vinculada derivats dels acords de les comissions permanents, constituïdes a l'empara dels concerts i convenis amb les universitats per a la utilització de les institucions sanitàries en la investigació i la docència sanitàries.  
  
d) La resolució dels recursos contra els actes administratius corresponents a modificació de plantilles.  
  
Segon. Els gerents dels departaments, el director gerent del Consorci Hospital General Universitari de València, els comissionats, els directors de centres no departamentals, i els directors dels hospitals Malva-rosa i Ontinyent   
Estos càrrecs directius, o els corresponents directors econòmics, exerciran indistintament les següents competències respecte a tot el personal adscrit:  
1. Per delegació del conseller:  
Nomenament de personal funcionari interí, amb l'autorització prèvia de l'òrgan competent.  
2. Per delegació del director general de Recursos Humans de la Sanitat:  
a) La imposició de sancions disciplinàries per falta lleu.  
b) La concessió de permisos i llicències, vacacions i la resta d'absències previstes tant legal com reglamentàriament, retribuïdes o no.  
c) La concessió de permisos per a l'exercici de funcions sindicals o de representació del personal fins a un mes de duració.  
d) Les reduccions de jornada, retribuïdes o no i les deduccions retributives per incompliment de jornada.  
e) L'assignació i exempció de guàrdies.  
f) El control de l'horari i de l'assistència, i l'assignació de torns.  
g) Els nomenaments provisionals i cessaments, en places no bàsiques, sempre que siguen d'inajornable necessitat i no siga possible la substitució reglamentària per part de l'inferior immediat, amb les excepcions següents: personal directiu i llocs de treball de cap de servici i de secció.  
h) El nomenament i cessament del personal estatutari temporal, amb l'autorització prèvia, si és el cas, de l'òrgan competent.  
i) L'extensió de diligències de presa de possessió, incorporació o cessament i els altres actes administratius posteriors, i també la firma de les còpies bàsiques dels contractes o nomenaments.  
j) La resolució de jubilació, la de prolongació de permanència en el servici actiu o la seua denegació, i la d'incapacitat permanent.  
k) La declaració de les situacions administratives d'excedència voluntària per interés particular, i la d'excedència per a l'atenció de fills i familiars.  
l) El reconeixement de triennis al personal fix i temporal.  
m) El reconeixement de servicis previs prestats en qualsevol administració pública i el nou còmput i valoració de triennis.  
n) El reconeixement del dret a la percepció de les quanties establides, si és el cas, com a millora de les prestacions de Seguretat Social.  
  
o) L'assignació i ubicació dels llocs de treball bàsics de cada categoria.  
p) Les certificacions en matèria de personal.  
q) La declaració de manteniment en el servici actiu, amb dret a reserva de lloc de treball, del personal amb nomenament temporal per promoció interna temporal.  
r) La firma de contractes de treball en places de formació sanitària.  
  
Tercer. Els directors territorials de la Conselleria de Sanitat  
Respecte a tot el personal adscrit als departaments del seu àmbit territorial i a altres centres de treball no integrats, exerciran per delegació del director general de Recursos Humans de la Sanitat les competències següents:  
a) La gestió de les llistes d'ocupació per a la vinculació temporal a les institucions sanitàries, excepte en el departament de salut d'Alcoi, que gestionarà les llistes d'ocupació del seu àmbit territorial.  
b) La reclamacions prèvies a la via judicial laboral i els recursos administratius que s'interposen, contra els actes i resolucions dictades, pels òrgans directius dels departaments de Salut i altres centres no departamentals relacionades amb el règim retributiu, en exercici de les competències delegades.  
c) Les reclamacions prèvies i els recursos administratius que s'interposen, contra actes dels gerents dels departaments de salut i altres centres no departamentals, en matèria de reconeixement de grau de carrera i desenrotllament professional.  
d) La resolució dels recursos administratius i les reclamacions prèvies contra les sancions per falta lleu imposades pels òrgans directius dels departaments de salut i centres no departamentals, en virtut de la delegació de l'apartat segon, número 2.a.  
  
Quart. Recursos contra els actes dictats per delegació en matèria de personal  
En virtut del que establixen els articles 13 i 14 de la Llei 30/1992, de 26 de novembre, en les resolucions i actes que s'adopten en virtut del previst en la present resolució es farà constar expressament que es dicten fent ús de facultats delegades, i es consideraran a tots els efectes dictades per l'òrgan delegatori.  
Els recursos de reposició contra les resolucions dels expedients disciplinaris per falta greu o molt greu i sobre l'execució de les sancions dictades pel director general de Recursos Humans de la Sanitat en virtut de delegació del conseller, seran resolts, per delegació del conseller, pel subsecretari.  
Les delegacions de competències aprovades per mitjà de la present resolució s'entenen sense perjuí de les facultats de l'òrgan delegatori per a avocar el coneixement i resolució dels assumptes que crega oportuns, i podran així mateix revocar la delegació en qualsevol moment.  
  
  
Quint. Suplències  
En cas de vacant, absència o malaltia dels òrgans en els quals s'efectuen les delegacions, la suplència serà exercida pels òrgans següents:  
  
a) En servicis centrals, la suplència del director general de Recursos Humans de la Sanitat s'exercirà pel subsecretari i, en absència d'este, per qualsevol altre director general de la conselleria en l'orde establit en l'article 2.1 del Decret 4/2014, de 3 de gener, pel qual s'aprova el Reglament Orgànic i Funcional (ROF) de la Conselleria de Sanitat.   
  
b) En els departaments de salut, la suplència dels gerents s'exercirà pels directors econòmics; i, en absència d'estos, per qualsevol altre personal directiu en l'orde fixat per l'article 3, apartats 2, 4 i 6, del Decret 30/2012, de 3 de febrer, del Consell, pel qual es modifica l'estructura, funcions i règim retributiu del personal directiu d'institucions sanitàries de la Conselleria de Sanitat.   
En els centres no departamentals i hospitals de la Malva-rosa i Ontinyent, la suplència del director del centre correspon al director econòmic del centre.  
c) En les direccions territorials, la suplència s'exercirà pels secretaris territorials respectius.  
d) En els departaments on n'hi haja comissionat, la suplència s'exercirà pels directors territorials o secretaris territorials de l'àmbit territorial corresponent.  
e) En el Consorci Hospital General Universitari de València, la suplència s'exercirà pel subdirector gerent o bé pel director de Recursos Humans, ambdós del Consorci.  
  
Sext. Revocació  
Queda sense efecte la Resolució de 19 de febrer de 2009, del director gerent de l'AVS sobre delegació de competències en matèria de personal (DOCV 27.02.2009) i qualsevol altra resolució de delegació que s'opose a la present resolució.  
  
Sèptim. Efectivitat  
Esta resolució tindrà efectes des de l'endemà de la seua publicació en el Diari Oficial de la Comunitat Valenciana.  
  
València, 6 de febrer de 2014.- El conseller de Sanitat: Manuel Llombart Fuertes.